b'\n_START_ARTICLE_\nIvan Esenko\n_START_SECTION_\n\xc5\xbdivljenje\n_START_PARAGRAPH_\nOtro\xc5\xa1tvo je pre\xc5\xbeivel v Litiji. Na bregovih reke Save se je \xc5\xbee kot otrok spoznaval z reko, predvsem pa \xc5\xbeivljenjem, ki ga vsebuje in tistim, ki jo obdaja. Po osnovni \xc5\xa1oli se je izobrazil za veterinarskega tehnika. V osemdesetih letih je aktivno deloval v \xc4\x8debelarstvu, predvsem na podro\xc4\x8dju vzreje \xc4\x8debeljih matic in selekcije, instrumentalnim osemenjevanjem \xc4\x8debeljih matic, pa\xc5\xa1ni problematiki, uvajanju novih tehnologij \xc4\x8debelarjenja ter zdravstvene za\xc5\xa1\xc4\x8dite \xc4\x8debel. Sodeloval je s \xc4\x8de\xc5\xa1kimi strokovnjaki (Jaroslav Havlin) in tudi \xc4\x8cebelarskim in\xc5\xa1titutom v Dolu pri Pragi (VUV\xc4\x8c-Vyzkumny ustav v\xc4\x8delarsky). Od leta 1981 do 1985 je bil zaposlen v Medexu, kot pospe\xc5\xa1evalec \xc4\x8debelarstva, nato pa je isto funkcijo opravljal v Hmezad \xc4\x8debelarstvu do 1991 leta. Kasneje se je zaposlil na Veterinarski fakulteti v Ljubljani. Od leta 2008 je zaposlen pri zalo\xc5\xbebi Oka, Otro\xc5\xa1ka knjiga._NEWLINE_Je \xc4\x8dlan Dru\xc5\xa1tva za opazovanje in prou\xc4\x8devanje ptic Slovenije, RSPB (Royal Society for the Protection of Birds) iz Velike Britanije in Slovenskega dru\xc5\xa1tva za prou\xc4\x8devanje in varstvo netopirjev. Dejaven je pri prou\xc4\x8devanju \xc5\xbeivalstva in njegovega pomena v vrtni ekologiji, o \xc4\x8demer je napisal vrsto poljudnih in strokovnih \xc4\x8dlankov in tudi ve\xc4\x8d knjig, ter imel ve\xc4\x8d predavanj na to temo. Poleg tega se ukvarja z naravoslovno fotografijo, predvsem s portretiranjem \xc5\xbeivali. Sodeloval je tudi pri snemanju izobra\xc5\xbeevalno-dokumentarne oddaje RTV Slovenije, Vrtne \xc5\xbeivali._NEWLINE_Z dru\xc5\xbeino \xc5\xbeivi na obrobju Ljubljane, ob vzno\xc5\xbeju To\xc5\xa1kega \xc4\x8cela.\n_START_SECTION_\nRevije\n_START_PARAGRAPH_\nPi\xc5\xa1e v tednik Dru\xc5\xbeina, kjer ima stalno rubriko, poleg tega pa objavlja tudi v revijah Aura, Moj mali svet, Svet ptic in v prilogi \xc4\x8dasopisa Delo\xc2\xa0\xc2\xbbDelo in dom\xc2\xab.'